google/wiki40b huggingface dataset:
VM i skiskyting 2023

Søknadsprosess

Oberhof ble tildelt mesterskapet 9. september 2018 under den 13. IBU-kongressen i Poreč i Kroatia med 28 stemmer over Nové Město na Moravě med 21 stemmer.
Bansalan

Bansalan  er en kommune i provinsen Davao del Sur på Filippinene. Under folketellingen i 2000 kom man til et befolkningstall på 51 781 i 11 073 husstander.
Renlai

Renlai er et kinesiskspråklig sinologisk og alment opplysende tidsskrift som utgis av Taipei Ricci Institute i Taipei på Taiwan. Dette er et katolsk institutt under ledelse av jesuittordenen. Renlai  betyr Menneskehetens fløyte. Tidsskriftet utkom første gang i 2004. 
Det samarbeides tett med andre tidsskrifter utgitt av jesuittene i hele verden, særlig med det franske vitenskapelige fagtidsskriftet Etudes.
Ånund Lid Byggland

Karriere

Byggland vant NM-gull på sprinten under Junior-NM 2007 og var en del av den norske troppen til Junior-VM 2009 og Junior-VM 2010. I 2009 tok han en 4.-plass på sprinten bak russeren Aleksandr Panzjinskij og landsmannen Timo André Bakken, mens han i 2010 endte på en 13.-plass.
20. februar 2011 debuterte han i verdenscupen i langrenn under sprinten i Drammen.
Under U23-VM 2013 i Liberec var Byggland nest best i sprintprologen, og kom helt til finalen der han endte sist. Finalen ble vunnet av italienske Federico Pellegrino, mens landsmannen Sindre Bjørnestad Skar endte på en 4.-plass. Tre dager senere tok Byggland NM-sølv på sprinten under Ski-NM 2013 på Gåsbu, bak den en dag eldre sprinteren Pål Golberg.
Byggland tok sine første og hittil eneste verdenscuppoeng i Davos 16. februar 2013, hvor han etter å ha tatt seg videre fra prologen endte på en 25.-plass.
Mikel Laboa

Liv og virke

Mikel Laboa ble født i Donostia i provinsen Gipuzkoa i spansk Baskerland. Hans far hadde vært byrådsmedlem for Det baskiske nasjonalistpartiet i Donostia, men ble tvunget på flukt av Francos tropper i 1937. Hans mor søkte tilflukt med sine syv barn i fiskerlandsbyen Lekeitio inntil familien ble gjenforent i Donostia i 1939. Siden da hadde han sitt virke i Donostia fram til sin død.
Laboa begynte å spille gitar i 1950, samtidig som han studerte medisin. Under hele sin karriere som aktiv musiker arbeidet han samtidig som barnelege.
På 1960-tallet grunnla han sammen med andre baskiske kunstnere den kulturelle gruppen Ez Dok Amairu (norsk: Det finnes ingen 13) som spilte en sentral rolle i revitaliseringen av baskisk kultur, en kultur som hadde vært underlagt streng sensur siden slutten av den spanske borgerkrigen. Gruppen fokuserte på det baskiske språkets gjenopplivelse og sosiale status. Sammen med Benito Lertxundi ble Mikel Laboa en av de viktigste musikerne innenfor det som ble kalt ny baskisk musikk.

Musikalsk karriere

Laboas tidlige karriere kan deles i tre faser: Fra 1962 begynte han arbeidet med å gjenoppdage og popularisere glemte tradisjonelle baskiske folkesanger. Fra 1966 laget han egen musikk, ofte i samarbeid med lokale og internasjonale poeter. I 1968 innledet han en eksperimentell fase preget av lek med kunstige språk og lydhermende ord. Denne sistnevnte musikkformen har fått sitt eget sjangeruttrykk; lekeitoak, oppkalt etter den baske byen Lekeito.
Han første utgvielser var EPer utgitt i fransk Baskerland, men i 1974 kom dobbeltalbumet Bat-hiru (norsk: En-to) ut i Spania.
Laboas mest kjente sang er Txoria txori (norsk: Fuglen er en fugl) fra hans første album. Teksten beskriver hvordan en fugl opphører å være en fugl dersom dens vinger blir klippet, og har blitt tolket som en hyllest til det baskiske språket som var forbudt under Franco-diktaturet i Spania. Txoria txori har blitt covret av en lang rekke musikere, deriblant Joan Baez, John Kelly og Kepa Junkera
I 2006 laget Laboa filmusikken til den kritikerroste dokumentarfilmen Basque Ball, regissert av Julio Mendem. Filmen omhandler den fastlåste politiske konflikten i Baskerland. Mendem ville opprinnelig intervjue Laboa i filmen, men musikeren uttalte: «Jeg har ingenting å si bortsett fra sangene mine». 
I løpet av sin karriere ga Laboa ut 15 album, de fleste på den baskiske etiketten Elkar.

Død

Mikel Laboa døde på Hospital Donostia  1. desember 2008 etter en tids sykdom. Han etterlot seg kona Marisol og deres to barn.
Shajapur (distrikt)

Demografi

Ved folketellingen i 2011 var det 1 512 353 innbyggere i distriktet, mot 1 290 685 i 2001. Den urbane befolkningen utgjør 19,40 % av befolkningen.
Barn i alderen 0 til 6 år utgjorde 14,09 % i 2011 mot 18,17 % i 2001. Antallet jenter i den alderen per tusen gutter er 913 i 2011 mot 936 i 2001.
Aramco Houston halvmaraton 2019

Aramco Houston halvmaraton 2019 ble arrangert 20. januar 2019, i Houston i Texas i USA. Løpet var en del av IAAF gold label road races.
AntiX

antiX er en Linuxdistribusjon som er basert på Debian. Det er en lettvekts-distribusjon som er egnet for eldre datamaskiner, men som også bidrar med en state of the art Linuxkjerne og moderne applikasjoner, så vel som oppdateringer og tilføyelser via pakkesystemet apt-get.
Første var versjon 6.5. Den var en fork av MEPIS, og ble lansert 9. juli 2007. Siste versjon er MX-15 som ble lansert 24. desember 2015.
Fylkesvei 773

Historikk

Før strekningen mellom Brekkvasselv og Gjersvik ble oppgradert til riksvei var strekningen mellom Gjersvik og Røyrvik del av riksvei 764, sammen med den senere fylkesvei 363.
Før 1. januar 2010 var veien riksvei, etter at regionsreformen trådte i kraft har den status som fylkesvei.
Walsingham

Historie

Kommunen består også av en fraflyttet middelalderlandsby ved navn Egmere.
På 1000-tallet ble Walsingham valfartssted. I 1061 skal jomfru Maria ha vist seg for adelskvinnen Richeldis de Faverches og vist henne sin bolig i Nasaret. Det fortelles at Maria bød henne å bygge en kopi av huset til ære for Herrens Bebudelse. I 1150 ble det i tillegg til dette valfartsstedet også etablert et augustinerkorherrekloster i Walsingham. Da det ble bygget hadde det hellige huset i Walsingham panel av treverk, og inneholdt en utskåret statue i tømmer av jomfru Maria på tronen, og med jesubarnet på sitt fang. Blant dets relikvier var en liten flaske som det ble hevdet innehold jomfruens brystmelk.
Bygningene ble ødelagt under den engelske reformasjonen. På 1800- og 1900-tallet ble valfartstradisjonen gjenopplivet, og både katolikker, anglikanere og ortodokse har valfartskirker i kommunen.
Klæboe

Klæboe er en norsk slekt, opprinnelig fra Klæbu.

Klæboe i Nesna

Klæboe i Nesna var en slekt av handelsmenn som har tilknytning til gården Saura på Handnesøya i Nesna kommune.  Dynastiet drev handelshus med gjestegiveri og jektefart til Bergen. 
Stamfaren er Peder Hansøn (ca. 1600- 1665), sogneprest i Klæbu. Han hadde mange etterkommere og de fleste bosatte seg på Helgeland hvor mange av dem var handelsmenn og jekteeiere. De tok alle navnet etter hjembygda. 
Familien Klæboe skapte handelsstedet Saura på Handnesøya. Fra 1670 til 1853 satt 5 generasjoner Klæboe på denne gården.  Familien Klæboe var med prege utviklingen i Nesna regionen i hele 183 år. Foruten å etablere handelsstedet på Saura slo Hans Pedersøn Klæboe (1632–1719) seg ned som trondhjemsborger på Vikholmen utenfor Nesna og etablerte handelssted her, men  han beholdt  sitt borgerskap i Trondheim. Sønnen Christen Klæboe (1681–1739) tok over Saura da onkelen Michel ikke hadde noen livsarvinger.  Som skipper døde Christen den 5. mai 1739, på tur til Bergen. Da Christen døde etterlot han seg et stort bo. Midlene var tilsammen verd 2251 riksdaler, og gjelden var på forholdsvis beskjedene 306 riksdaler. Sønnen til Christen; John Klæboe (ca 1731 – 1784) var ikke mindre bemidlet.  Her er hva Peder A. Hansteen skrev: "Jon Klæboe var en av stordriverne i distriktet i sin tid. Ved skifte etter begge holdt lensmannen og to vurderingsmenn registrering i to uker, og det opptar 57 sider i Justisprotokollen. Han hadde tre større jekter og to mindre, eiendom og løsøre på Saura, Vikholmen, Træna, Lofoten. Og utestående fordringer over hele Helgeland i et antall av flere hundrede. Brutto formue ca 9000 daler, og ubetydelig gjeld".
Jons barnebarn Ebbe Moss Klæbo, var den siste handelsmann på Saura. Da han døde i 1853 uten livsarvinger ble gården solgt. I perioden fra 1859 til 1909 var gården sorenskrivergård for Nord-Helgeland.
Slektsforskning som har blitt utført har vist seg at Klæboer i Eiker/Drammen området på 1700-tallet ikke tilhører denne slekt, men stammer fra en gård i Buskerud med tilsvarende navn som stedsnavnet i Trøndelag.
K.B. Wiklund

Renbeitekommissionen af 1907

Sammen med Just Qvigstad laget Wiklund på oppdrag for den norske og den svenske stat en enorm samling med transkripsjoner av dokumenter og utdrag fra samiske dokumenter fra perioden 1558-1900. Bakgrunnen var at det med unionsoppløsningen i 1905 var oppstått en uenighet mellom norske og svenske reindriftssamer om hvilke beiterettigheter svenske samer kunne hevdholde på norsk territorium. Norske myndigheter mente at nomadenes utnyttelse av dyrkbar mark ville være til hinder for jordbrukskolonisasjonen, mens svenske myndigheter mente de hadde historiske rettigheter til slik utnyttelse av områdene. Spesielt toppet konflikten seg innenfor Troms fylke. 
Selv om reinbeitespørsmålet var ett av de fire forhandlingstemaene under de politiske forhandlingene i Karlstad i anledning unionsoppløsningen, var saken stadig gjenstand for høylytt debatt, som gjorde at det oppsto et behov for å få vite ”i hvilken udstrækning de svenske lappers renbeitning i Tromsø amt har fundet sted fra gammel tid saavelsom i nyere tid”. De to sakkyndige ble stilt fritt til å bringe inn de dokumenter de ønsket inkludert, mens de begge skulle være enige om at det ikke hadde relevans dersom noe skulle utelates, noe som ledet til at dokumentet ble på hele 523 sider.
Tysværtunet badeanlegg

Tysværtunet badeanlegg er et badeanlegg lokalisert i Aksdal i Tysvær kommune. Badeanlegget ligger i Tysværtunet kulturhus og sto ferdig i februar 1999. Anlegget har 2 basseng; et 25 meters basseng med 30 grader og et lite barnebasseng med 34 grader. Anlegget har 2 vannsklier.
I årene 2012–2017 har det vært rundt ca. 60 000 betalende besøkende, i tillegg kommer ca. 20 000 besøk fra lag/foreninger, svømmekurs og skolebading på dagtid. Badeanlegget ble i sin tid prosjektert for ca. 25 000 besøkende årlig.
LinHES

LinHES (Linux Home Entertainment Server), før versjon 6 (2009) kalt KnoppMyth, er en Linux-distribusjon for hjemmekino-datamaskiner. Fra og med versjon 8 (2013) er den beregnet utelukkende på 64-biter datamaskiner, og er basert på Arch Linux. Tidligere versjoner var basert på Knoppix og Debian.
Første versjon ble lansert 8. august 2003. Versjon 8 ble lansert 11. februar 2013.
Forminx

Forminx (gammelgresk φόρμιγξ) er et av de eldste strengeinstrumentene fra den den greske antikken. 
Instrumentet hadde fra to til sju strenger som ble knipset med fingrene eller med et plekter.  Instrumentet kan dokumenteres fra 9. til 6. århundre før vår tidsregning. Senere ble forminx erstattet av de beslektede instrumentene kithara og lyre.
Forminx var akkompagnementsinstrument for epos-sangerne. Arkeologiske funn, musikkteoretiske skrifter fra antikken og andre kilder, som Hesiod og Aristofanes, tyder på at forminx til forskjell fra lyra opprinnelig bare hadde fire strenger og dermed ikke kunne frambringe mer enn fire toner. Martin Litchfield West mente stemmingen av firestrengers forminx kunne være avledet fra den gamle joniske tonerekka e f a c' d' , slik at den relative stemmingen var e f a d'.  Senere versjoner av instrumentet hadde opp til sju strenger.
Ifølge Homer, Hesiod og Aristofanes var instrumentene belagt med gull og elfenbein, og ble brukt til å akkompagnere rapsodene.
Forminxen kom antakelig fra Mesopotamia.
Ålesund radio

Ålesund radio var en norsk kystradiostasjon. Trafikken er nå styrt fra Florø radio.
Sacaba

Sacaba er en by i departementet Cochabamba i Bolivia.
Sacaba hadde et ved den offisielle folketellingen i 2001 et innbyggertall på 92 581. I 2010 ble innbyggertallet anslått til 105 726.
Bishnupur (distrikt)

Demografi

Ved folketellingen i 2011 var det 240 363 innbyggere i distriktet, mot 208 368 i 2001. Den urbane befolkningen utgjør 36,73 % av befolkningen.
Barn i alderen 0 til 6 år utgjorde 12,41 % i 2011 mot 14,97 % i 2001. Antallet jenter i den alderen per tusen gutter er 919 i 2011 mot 952 i 2001.
David L. Kirp

David L. Kirp er en amerikansk professor og sakprosaforfatter. Han er professor ved Goldman School of Public Policy ved he University of California, Berkeley, og var medlem i Barack Obamas overgangsteam før innsettelsen som president.
Kirps forskning har hatt en bred tilnærming til sosialpolitiske områder, inkludert grunnskole og høyere utdanning, likestilling på tvers av etnisitet og kjønn, etnisk og kjønnslikestilling, subsidierte boligprosjekter, og aids-krisen. Hans bibliografi består av mer en femten bøker og en rekke artikler i ledende sosialpolitiske og juridiske tidsskrifter, samt en rekke større amerikanske aviser.
Blant bøkene hans er Gender Justice (University of Chicago Press 1986),, Kids First: Five Big Ideas for Transforming Children's Lives (Public Affairs 2011), The Sandbox Investment: The Preschool Movement and Kids-First Politics (Harvard 2007) og Shakespeare, Einstein, and the Bottom Line: The Marketing of Higher Education (Harvard 2003).
The Byrds

Bakgrunn

Gruppen hadde sin basis i Los Angeles, California. Originalbesetningen besto av Gene Clark (sang, tamburin), Roger McGuinn (12-strenget gitar, sang), David Crosby (gitar, sang), Michael Clarke (trommer) og Chris Hillman på bass, (som egentlig hadde bakgrunn fra mandolin). Gruppen var sterkt inspirert av The Beatles og The Searchers, men var også interessert i folkemusikk, og blandingen av disse to sjangrene kom til å ble kalt folk-rock.

Gjennomslag

De slo igjennom i 1965 med en versjon av Bob Dylans «Mr. Tambourine Man». Samme år fikk de også en hit med Pete Seegers «Turn! Turn! Turn!». Byrds rocket opp disse sangene i forhold til originalene, samtidig som bruken av tolvstrengers gitar og egen utforming skapet suksess. Samtidig var også egne komposisjoner, som Gene Clarks «I'll Feel A Whole Lot Better», «Here Without You», «She Don't Care About Time», «Set You Free This Time», «The World Turns All Around Her» og Roger McGuinns «It Won't Be Wrong» kjente.
I 1966 kom sangen «Eight Miles High» som ble tolket som en hyldest til narkotikabruk og ble boikottet av mange radiostasjoner. Denne sangen er blant de første såkalte psykedeliske sangene som nådde ut til et stort publikum. Men etter «Eight Miles High» havnet Byrds litt i skyggen, og dette skyldes for en stor del at Gene Clark forlot gruppen rett etter.
Gruppen fortsatte videre utover 1960-tallet med å gi ut en rekke album, og med albumet Younger Than Yesterday som kom i 1967 fikk de to mindre hits, «So You Want to Be a Rock 'n' Roll Star» og en cover på Bob Dylans «My Back Pages». Det neste albumet, «The Notorious Byrd Brothers», ble tatt bedre i mot blant kritikerne enn blant publikum. Etter dette albumet ble det stadig endringer i gruppen medlemmer. David Crosby og Michael Clarke sluttet i 1967 og Gram Parsons kom inn i gruppen. Under hans innflytelse fikk gruppen et mer country-inspirert preg. Særlig er dette tydelig på albumet Sweetheart of the Rodeo som kom i 1968. Parsons sluttet allikevel snart i gruppen og startet The Flying Burrito Brothers sammen med Chris Hillman som også forlot Byrds en rett etter Parsons. McGuinn holdt gruppen sammen fortsatt en stund. I 1972 hadde originalmedlemmene en gjenforening og spelte inn et album for så å skille lag igjen. På dette albumet kan en finne Gene Clarks «Full Circle» og «Changing Heart» og tolkninger av Neil Youngs «Cowgirl In The Sand» og «See The Sky About To Rain».
Et av de mest kjente medlemmene i gruppen, Gene Clark døde av hjerteinfarkt i 1991, rett etter at han var blitt valgt inn i Rock and Roll Hall of Fame. Trommeslager i originalbesetningen, Michael Clarke døde i 1993.
Svante Thuresson

Bakgrunn

Svante Thuresson startet sin musikerkarriere som trommeslager. I 1963 ble han med i sekstetten Gals and Pals, noe som førte til opptredener i både fjernsynsprogrammer og på revyscenen. Blant annet var gruppen med i AB Svenska Ords produksjoner og i Povel Ramels Knäppupp-revyer. 
Thuresson har deltatt flere ganger i svenske Melodifestivalen, og sammen med Lill Lindfors representerte han Sverige i Eurovision Song Contest 1966 med sangen «Nygammal vals» som endte på andreplass. Svante Thuresson lå også flere ganger på Svensktoppen i svensk radio i slutten av 1960-årene, samtidig som han parallelt spilte inn materiale av mer «seriøs» karakter innen soul og jazz.
I 1970-årene gikk han bevisst inn for å komme bort fra rollen som «svensktoppartist», og han begynte å stake ut en ny kurs rent kunstnerisk. Som følge av dette ga han ut færre plater og gjorde færre sceneopptredener. Han arbeidet også som plateprodusent og var blant annet produsent for Cornelis Vreeswijks album Narrgnistor 2 som kom i 1978. I siste halvdel av 1980-årene arbeidet han hovedsakelig som turnéartist og reiste land og strand rundt som medlem av ulike jazzkvartetter. Han vendte imidlertid tilbake til popmusikken i begynnelsen av 1990-årene og har siden hatt en solid posisjon innen den svenske musikkbransjen.
Blant Svante Thuressons mest kjente sanger er: «Du ser en man», «Noaks ark», «Leva mitt liv», «Ivar», «Jag är hip!» (Hipman Svante Thuresson, tekst Beppe Wolgers), «Här kommer natten» (coverversjon av Pugh Rogefeldts sang, i duett med Viktoria Tolstoy), «En människa du gärna vill älska» (tekst: Beppe Wolgers). Han har også tolket Bellman og et stort antall sanger som kan regnes til internasjonale jazz- og soulartisters standardrepertoar.
I 2002 ga Thuresson ut platen Nya kickar som var en samling med hans eget materiale. Han deltok i Melodifestivalen i 2007 der han sang «Första gången» i duett med Anne-Lie Rydé. Sangen havnet på en sjetteplass i den andre delfinalen i Göteborg. Kort tid etter kom platen Duetter, der han hadde invitert flere andre artister til å delta – blant andre Dregen, Lisa Nilsson og Sofia Karlsson.

Diskografi

Svante Thureson var med i sanggruppen Gals and Pals fra 1963 til 1967. Han har dessuten medvirket på samleplaten Blåränderna går aldrig ur med en egen tolkning av sangen Sjung för gamla Djurgår'n.
Staubø

Staubø er et mindre tettbebygd sted på Tverrdalsøya og en grunnkrets i Arendal.
Staubø tilhørte tidligere Moland kommune frem til kommunesammenslåingen i 1992. Stedet har postnummer 4920 Staubø. Per 1. januar 2011 var det 901 folkeregistrerte med postadresse Staubø.
På Labakken på Staubø ligger blant annet Staubø kultursenter, drevet av lokalpolitikeren Eldrup Andreas Hansen. Stedet var tidligere et gammelt handelssted med bakeri, konditori, kolonial og konfeksjon.
Fylkesvei 122 går igjennom stedet, med avstikkeren fylkesvei 137 fra Staubø til Holmesund.
Utrop

Lixom

Siden mars 2006 har Utrop utgitt ungdomsmagasinet Lixom gratis til tiendeklassinger i Oslo. Lederen i Lixom var Assad Nasir fra 2006 til 2007, og Jon Arne Arnseth fra 2007 til 2009. Fra januar 2009 tok LNU over det redaksjonelle ansvaret i samarbeid med Utrop.
Tucson

Geografi

Byen har et areal på 505,3 km², og ligger 728 m over havet. Den er omgitt av 5 fjellkjeder – Santa Catalina-fjellene og Tortolita-fjellene i nord, Santa Rita-fjellene i syd, Rincon-fjellene i øst, og Tucson-fjellene i vest. Byen ligger langs Santa Cruz-elven, et elveleie som er tørt mesteparten av året, men som det tidvis strømmen vann gjennom i kortere perioder under monsunen.
Tucson ligger langs I-10 motorveien som går til Phoenix og Los Angeles i nordvest, og til El Paso og Jacksonville i øst. I-19 motorveien starter i Tucson og går ned til Nogales ved grensen til Mexico.

Historie

Tucson ble trolig først besøkt av paleoindianere som kom dit for rundt 12 000 år siden. Nyere arkeologiske utgravinger ved Santa Cruz-elven har funnet en landsby som er 4 000 år gammel. Fra rundt 1200 f.kr. til 50 e.kr drev de lokale innbyggerne med jordbruk. De hadde omfattende vanningsanlegg, og plantet mais, bønner og andre vekster. I tillegg sanket de lokale vekster og drev med jakt. Hohokam-indianerne bodde i området rundt 600–1450 e.kr.
Jesuittmisjonæren Eusebio Francisco Kino ankom dalen i 1692 og stiftet misjonsstasjonen San Xavier del Bac i 1700. Den spanske kronen etablerte et fort i området i 1775, og byen ble kalt «Tucson». Tucson ble en del av Mexico etter at Mexico vant uavhengighet fra Spania i 1821. Etter Gadsden-kjøpet i 1853 ble Tucson en del av USA. Fra august 1861 til midten av 1862 var Tucson hovedstaden for «The Confederate Territory of Arizona». Fram til 1863 var Tucson og resten av Arizona en del av «New Mexico Territory». Fra 1867 til 1889 var Tucson igjen hovedstad, og da for «Arizona Territory». I 1879 ble avisa Arizona Daily Star stiftet.
University of Arizona som ligger i Tucson ble stiftet i 1885.
I 1900 bodde det 7 531 mennesker i Tucson. Befolkningen økte gradvis til 13 913 i 1910, 20 292 i 1920, og 36 818 i 1940.

Klima

Tucson har i hovedsak to årstider, sommer og vinter. Sommeren i Tucson varer typisk fra mai til oktober. Tucson har også monsun som vanligvis starter i begynnelsen av juli og varer i omtrent åtte uker.
Marcel Gleffe

Utmerkelser

Gleffe mottok 4. oktober 2011 fortjenstkors av første klasse av Forbundsrepublikken Tysklands fortjenstorden for sin hjelpeinnsats for de mange flyktende ungdommene fra Utøya. I 2012 ble han tildelt den norske Medaljen for edel dåd i sølv.
Han har videre mottatt Verband der Reservisten der Deutschen Bundeswehrs ærestegn i gull (27. september 2011) og medieprisen Goldene Henne (28. september 2011).
Fleseland

Matrikkel

Fleseland er en matrikkelgård med gårdsnummer 287. En matrikkelgård er en geografisk enhet som i matrikkelen har felles gårdsnummer, forkortet gnr. En matrikkelgård betegner derfor ikke en spesiell type gårdsbruk, men er å betrakte som en teknisk betegnelse. Gammelt gårdsnummer er 184.

Etymologi

Gardsnavnet kommer av fles som betyr skjær som ligger i vannskorpa og som ofte overskylles. Utenfor garden ligger et skjær som kan ha gitt navn til garden. Fleseland er eneste godkjente og anbefalte skrivemåte.
Tastarustå skole

Tastarustå skole er en skole i bydelen Tasta i Stavanger. Skolen sto ferdig 15. august 2002, og hadde da 391 elever fra 1. til 10. klassetrinn. Skolen ble fra høsten 2014 en ren ungdommskole, med 8. til 10. klassetrinn.  1. til 7. trinn må bytte til andre lokale skoler, blant andre Teinå skole.
Sigismund Christian Dick

Sigismund Christian Dick (født 13. august 1815, død 27. mai 1882) var en norsk prest og salmedikter. Dick var ferdig utdannet prest i 1840 og ble så kapellan på Inderøy og så i Oppdal, før han ble sokneprest på Aukra i 1857 og prost for Ydre Romsdal prosti i 1862. I 1870 ble han residerende kapellan i Kristiansand domkirke før han i 1879 ble sogneprest i Ås, en stilling han hadde fram til sin død.
Dick opplevde en vekkelse i 1851, noe som for hans del gav utslag i en stor salmeproduksjon. I 1859 gav han ut Aandelige Sange for Lægfolk og i 1861 Troens Harpe og Korte Morgen- og Aftenbønner der han hadde tilføyd salmer. Fra 1860 til 1877 gav han ut en rekke hefter som han kalte Aandelige Sange til Opbyggelse, og han oversatte en rekke oppbyggelseskrifter fra ulike forfattere.
I Norsk Salmebok er Dick representert med to salmer han oversattem, og i Norsk salmebok 2013 med tre.
Nordic 10000m Challenge 2003

Nordic 10000m Challenge 2003 var den 7. utgaven av Nordic 10000m Challenge. Det ble arrangert på Østerbro i København i Danmark 27. mai 2003.